DA-personeel gyselaar gehou voor verkiesingsbus brandDie verdagtes het die bus geplunder en aan die brand gesteek. (Foto: Verskaf) Die DA se verkiesingsbus is Maandagaand in KwaZulu-Natal geplunder en aan die brand gesteek toe gewapende mans op dié politieke party se personeellede toegeslaan het. Die personeel is ook vir ŉ geruime tyd gyselaar gehou en glo met die dood gedreig. Die bus, wat personeel vir verkiesingsveldtogte vervoer, is digby die dorp Richmond gekaap en saam met die personeel na ŉ afgeleë gebied geneem. “Die verdagtes het die personeel aangesê om op die grond te lê en het gedreig om die bus met die personeel daarin aan die brand te steek,” het Francois Rodgers, die DA-leier in KwaZulu-Natal, gesê. Die onbekende aantal verdagtes het voortgegaan om die bus te plunder en aan die brand te steek. “Gelukkig het hulle die personeellede toegelaat om van die toneel te vlug en geen beserings is opgedoen nie.” Rodgers het die onlangse voorval veroordeel en die gedrag as barbaars bestempel. “Politieke partye kan nie in ŉ demokratiese samelewing tydens ŉ verkiesingstyd die teiken van sulke aanvalle wees nie,” het hy gesê. “Hierdie voorval was uiters traumaties vir die betrokke personeellede.” Die DA het ŉ saak by die polisie aanhangig gemaak. Dié party het ook ŉ beroep op alle politieke rolspelers gedoen om te verseker dat vanjaar se munisipale verkiesing regverdig en sonder intimidasie voortgaan. Hierdie voorval volg kort nadat ŉ ANC-raadslid na bewering ŉ DA-personeellid in Durban aangeval het. Die DA het verlede week buite die eThekwini-elektrisiteitskantore betoog teen die voortdurende kragonderbrekings en stukkende straatligte toe ŉ raadslid glo een van die vroulike DA-lede aangerand het. Die DA het ŉ saak van aanranding by die polisie aanhangig gemaak. (Foto: Verskaf)